b'\n_START_ARTICLE_\nBalada\n_START_PARAGRAPH_\nBalada je srednje dolga lirsko-epska pesnitev, ki po navadi obravnava kak nenavaden dogodek. Zapisana je v vezani besedi (poezija) in ima notranjo zgradbo v obliki dramskega trikotnika. Praviloma so balade dramati\xc4\x8dno napete, postopno ustvarjajo tema\xc4\x8dno ozra\xc4\x8dje, ki napoveduje nesre\xc4\x8den konec. Pomembno vlogo v baladah igra dvogovor. V tovrstnih pesmih neredko nastopajo tudi nadnaravne sile. _NEWLINE_V srednjem veku je bila balada v Franciji in Italiji ljudska plesna pesem, ljudske balade pa poznajo vsa ljudstva. Do danes se je ohranilo najve\xc4\x8d srednjeve\xc5\xa1kih balad, ki zajemajo snov iz ljudskih bajk in pripovedk. Ljudske balade delimo na ve\xc4\x8d pod balad (\xc5\xbeenska, kla\xc4\x8danska, novelisti\xc4\x8dna ...).\n_START_SECTION_\nRazvoj balade\n_START_PARAGRAPH_\nBalada v prevodu pomeni plesati, korenine tovrstnega pesni\xc5\xa1tva pa so v Provansi. Balada je bila namre\xc4\x8d v srednjem veku v Franciji in Italiji lirska ljudska plesna pesem v stalni obliki. Iz Francije se je raz\xc5\xa1irila naprej na \xc5\xa0kotsko, kasneje pa se je za\xc4\x8dela \xc5\xa1iriti tudi po drugih de\xc5\xbeelah. Umetni baladi je postavil temelj nem\xc5\xa1ki pesnik Gottfried August B\xc3\xbcrger s svojo \xc2\xbbLenoro\xc2\xab leta 1773, za najbolj\xc5\xa1ega pesnika francoske stare balade pa velja Francois Villon. Mnogo lepih balad prihaja tudi iz Poljske, Rusije, \xc4\x8ce\xc5\xa1ke, Hrva\xc5\xa1ke, Srbije in drugod.\n_START_SECTION_\nSlovenska balada\n_START_PARAGRAPH_\nPri nas se je balada najprej razvila v ljudski poeziji. Snov je \xc4\x8drpala iz doma\xc4\x8dih bajk in pripovedk, uporabljali pa so se tudi tuji motivi, prilagojeni doma\xc4\x8dim razmeram. \xc5\xbdenske balade obravnavajo razli\xc4\x8dne tedanje probleme \xc5\xbeena in deklet, kar je lepo videti v baladah kot sta \xc2\xbbDesetnica\xc2\xab\xc2\xa0in \xc2\xbbLepa Vida\xc2\xab. Tla\xc4\x8danske balade prikazujejo trpljenje tla\xc4\x8danov, ki so \xc5\xbeiveli pod osovra\xc5\xbeeno gospodo. Novelisti\xc4\x8dne balade obravnavajo razli\xc4\x8dne ljubezenske teme, balada pa kmalu najde pot tudi v na\xc5\xa1e umetno pesni\xc5\xa1tvo in zavzame v njem eno prvih mest. V vsaki dobi je balada dobila odli\xc4\x8dne predstavnike.'